Hrvatsku je prije nekoliko dana zgrozila vijest da su lopovi u Koprivnici ukrali božićne darove koje su građani prikupljali za siromašnu djecu Gline i okolice.

Ta je vijest odjeknula na svim važnijim medijskim platformama, a građane je zgrozilo što netko može i čin humanosti pretvoriti u vlastitu korist. Stoga su se okupili i u svega nekoliko sati prikupili nove poklone.

Inicijativa 'Ljudi za ljude' objavila je tako kako se pokloni u Zagrebu i Rijeci prikupljaju velikom brzinom. Samo ispred zagrebačke Bookse ljudi su stajali u redu kako bi ostavili donacije.

- Teško je pronaći riječi kojima bismo vam zahvalili. Koliko divnih ljudi! Umirovljenica koja je pripremila igračku i slatkiše, obitelji s malom djecom, klinci koji su izabrali svoj najveći poklon i donijeli, gospodin s šest velikih vreća punih igračaka, djevojka s paketićem nakita za “neku djevojčicu”... nevjerojatno puno poklona za djecu i nevjerojatni puno dobrih ljudi. Svi dobre volje, nasmijani i zapravo bez komentara o krađi. Jer to je bila samo prilika da pokažu koliko ima dobrote. Ovo je jedna prekrasna božićna priča. I hvala vam - objavila je inicijativa na Facebooku dodavši kako su pokloni na sigurnom te ih za vikend voze u Glinu.